KYK: Zim-vrou deel van Lewis se wenspan | Netwerk24
13 Julie 2020 14:45
Stephanie Travers het die eerste swart vrou geword om op 'n Formule Een-podium te staan en het saam met die Britse renjaer vonkelwyn gedrink.
Lewis Hamilton en Stephanie Travers spuit die voggies. Foto: AP
Lewis Hamilton drink Sondag Franse sjampanje terwyl Stephanie Travers in die agtergrond haar eie voggies spuit. Foto: Getty Images
Hamilton, wat vir Mercedes deelneem, het die Stiermarkse F1-Grand Prix in Spielberg, Oostenryk, gewen.
Travers werk as 'n vloeistof-ingenieur. Gedurende 'n F1-naweek ontleed sy Petronas se enjinolie, ratkasolie en die Primax-brandstof om seker te maak die Mercedes-renmotors loop seepglad.
Dié 25-jarige ingenieur woon sedert 2004 in Brittanje en is verlede jaar uit 7 000 aansoekers gekies om haar by die wêreldkampioenspan aan te sluit, berig engineeringnews.co.za.
Travers het by 'n chemiese aanleg gewerk toe sy die aansoekvorm sien vir die pos van vloeistof-ingenieur.
Stephanie Travers vier fees met die wennerstrofee. Foto: Twitter | Steve Vickers
"Daar was 7 000 aansoekers en daar was 'n uitmergelende keuringproses oor vyf rondes," het sy in Julie 2019 aan marieclaire.co.uk gesê.
"Ek was in die topdrie, wat behels het 'n wedren teen tyd deur Kuala Lumpur se stadskern om die uitvoerende hoof van Petronas te vind en een laaste onderhoud met hom te hê – toe kry ek die werk!"
Nou reis sy die wêreld vol saam met die F1-span.
Die Spaanse Grand Prix vind Sondag plaas.
Lewis Hamilton sit ná sy oorwinning op die podium. Foto: Getty Images
Hamilton se Finse spanmaat, Valtteri Bottas, is met 43 punte die voorloper op die puntelys. Hamilton het 37 punte.
Bottas, wat die openingsren van die seisoen voorverlede week in Spielberg gewen het, het Sondag tweede ná Hamilton oor die eindstreep gejaag, met Max Verstappen (Red Bull) in die derde plek.